Það hefur færst í vöxt á undanförnum árum að framleiðendur láti bæta efnum í vörur til að gefa þeim ákveðna eiginleika , svo sem til að lengja líftíma þeirra , koma í veg fyrir að af þeim stafi vond lykt , draga úr niðurbroti eða takmarka bakteríuvöxt . Ef fullyrt er að vara hafi verið meðhöndluð til þess að ná fram ofangreindum áhrifum má gera ráð fyrir að bætt hafi verið í hana efnum með sæfandi eiginleikum . Með sæfandi eiginleikum er átt við að efnið sem um ræðir drepi , eyði , fæli frá sér eða laði að sér lifandi skaðvalda eins og bakteríur , þörunga , sveppi eða meindýr en vörur sem innihalda slík efni eru kallaðar sæfivörur . Dæmi um vörur sem eru gjarnan meðhöndlaðar með sæfivörum eru húsgögn , sem eru meðhöndluð með skordýraeitri eða rotvarnarefnum til að koma í veg fyrir að skordýr , mygla eða sveppur nái að komast í þau við flutning , og hreingerningaklútar , hlaupaskór og íþróttaföt , sem eru meðhöndluð með sótthreinsivörum til að halda bakteríufríum og koma þannig í veg fyrir vonda lykt . Það er líklegt að varan þín hafi verið meðhöndluð með sæfivörum ef þú sérð eftirfarandi hugtök koma fram á merkingum hennar : bakteríudrepandi ( antibacterial ) Meðhöndlun vara með sæfivörum er í mörgum tilvikum óþarfi og gerir það að verkum að neytendur eru í beinni snertingu við efni , sem getur til lengri tíma verið skaðlegt heilsunni . Einnig er vafi á því hversu lengi slík meðhöndlun hefur áhrif á vöruna , t.d. hversu marga þvotta þurfi til að bakteríudrepandi efnið skolist úr íþróttabol . Þessi efni losna því á endanum út í umhverfið en óhófleg og röng notkun á sótthreinsivörum getur valdið því að í umhverfi okkar verði til ónæmar bakteríur , sem er stækkandi vandamál í heiminum í dag . Þess vegna er mikilvægt að þú sem neytandi vandir valið við kaup á vörum og hafir í huga hvort að vandamálið geti verið leyst án þess að nota meðhöndlaðar vörur . Vertu vakandi fyrir hugtökunum hér að ofan og veldu vörur sem merktar eru með Svansmerkinu eða Evrópublóminu , þegar það er í boði .